HELSINKI | Maanantaina kokoontunut kaupunginhallitus teki shokkipäätöksen. Kaupunginhallitus päätti laajentaa huomattavasti laittomasti maassa oleskelevien oikeutta maksuttomiin palveluihin ja toimeentuloon.

Perussuomalainen kaupunginvaltuutettu Mari Rantanen kertoo blogissaan päätöksestä.

Rantanen kirjoittaa: ”Helsingin kaupunginhallitus päätti äänestystuloksen jälkeen 20.11 lisätä laittomasti maassa oleskeleville oikeuden maksuttomiin:

– lääkkeisiin

– majoitukseen

– ruokaan

– sairauksien hoitoon ja seurantaan

– rokotuksiin

– hammashoitoon

– raskaana oleville ja pienten lasten perheille pidempikestoisen majoitukseen

– apuun löytämään väyliä pois paperittomuudesta

– oikeudelliseen neuvontaan

– mielenterveyspalveluihin

– toimeentulotuen lisäämiseen.

Kaupungin mainostettava ilmaispalveluja vierailla kielillä

– Lisäksi kaikessa viisaudessaan kaupunginhallitus esittää, että edellä mainittuja palveluja tulee mainostaa kaupungin internet-sivuilla monilla kielillä mm. arabiaksi, somaliksi, bulgariaksi ja romaniaksi. Kaupungin henkilökunnan tulee myös tarjota palveluja aktiivisesti, Mari Rantanen jatkaa.

Hän kuvaa tilannetta täysin absurdiksi.

– Päätös on päätön ja täysin oikeudentajun vastainen. Puhumattakaan turvallisuudesta ja taloudellisuudesta. Lakia tai turvapaikkaprosessia ei tarvita? Mopo on lähtenyt täydellisesti käsistä.

– Samaan aikaan kun valtio pohtii (tai ainakin sanoo pohtivansa) miten laittomasti maassa oleskelua vähennetään tehokkaasti, kutsuu Helsinki kaikki kylään. Ilmaiseksi. Koko kalliissa turvapaikkaprosessissa ei ole enää mitään järkeä. Sen lisäksi että tällainen syö uskon lain noudattamiseen, on se täysin helsinkiläisen veronmaksajan harteilla. Ja kuten kaikki tietävät raha ei tule seinästä vaan se leikataan muilta avun tarvitsijoilta. Ilmankos oli omaishoitajilta leikattava. Kiireesti.

– Mistä suomalainen saa ilmaiset palvelut ja lääkkeet? Ei mistään. Voiko tämä edes olla lain mukaista, että toiset maksaa, toiset eivät. Siis ne maksaa, joilla on laillinen oikeus olla ja ne eivät, joilla ei ole. Onko hullumpaa kuultu? Melkein tekisi mieleni kehottaa pienituloista suomalaista menemään ilmaisten palvelujen piiriin sanomalla huonolla suomella olevansa paperiton. Paperiton, jollaisella termillä pyritään koko asiaa legitimoimaan, kun kyse on tosiasiallisesti laittomasti maassa olemisesta.

Rantanen painottaa kirjoituksessaan, että Helsingin kaupungin pitäisi etsiä mieluummin paperittomille keinoja poistua maasta.

Vihreiden ja vasemmistoliiton yhteishanke

Päätös syntyi erikoisella tavalla. Se lisättiin apulaispormestari Sanna Vesikansan (vihr.) esittämänä ja Paavo Arhinmäen (vas.) kannattamana kaupunginvaltuutettu Veronika Honkasalon (vas.) aloiteeseen, joka koski paperittomien tilanteen edistämisestä.

Paperittomien ilmaispalvelut menivät kaupunginhallituksessa läpi äänin 8-7.

Ilmaispalveluja vastaan äänestivät kaupunginhallituksessa Terhi Koulumies (kok.), Pia Pakarinen (kok.), Jaana Pelkonen (kok.), Mika Raatikainen (ps.), Wille Rydman (kok.), Tomi Sevander (sdp.) ja Jan Vapaavuori (kok.).

Ilmaispalveluiden puolesta äänestivät Paavo Arhinmäki (vas.), Veronika Honkasalo (vas.), Maria Ohisalo (vihr.), Marcus Rantala (rkp.), Nasima Razmyar (sdp.), Anni Sinnemäki (vihr.), Reetta Vanhanen (vihr.) ja Sanna Vesikansa (vihr.).

”Unelmointipäätös”

Perussuomalaisten toinen kaupunginvaltuutettu Pia Kopra moittii päätöstä. Hän kirjoittaa kaupunginhallituksen jäsenen Mika Raatikaisen tehneen asiassa vastaesityksen.

– Tätä Helsinki on tilannut ja tätä perussuomalaiset vastustavat, mutta näin nyt meni kaupunginhallituksessa tänään, Kopra kirjoittaa.

– Vihervasemmistolainen unelmointi on tuhon tie päällystettynä hyvillä aikomuksilla, Kopra jatkaa.

Asiasta päättää lopullisesti kaupunginvaltuusto 29.11.2017 kokouksessaan.

SUOMEN UUTISET